CELEX: 32016D0012
Language: et
Date: 2016-05-06 00:00:00
Title: Euroopa Keskpanga otsus (EL) 2016/955, 6. mai 2016, millega muudetakse otsust EKP/2013/54 euro pangatähtede turvaelementide ja tootmismaterjalide tootjate suhtes kohaldatava atesteerimise menetluse kohta (EKP/2016/12)

16.6.2016   
               
               
                  ET
               
               
                  Euroopa Liidu Teataja
               
               
                  L 159/19
               
            EUROOPA KESKPANGA OTSUS (EL) 2016/955,
      6. mai 2016,
      millega muudetakse otsust EKP/2013/54 euro pangatähtede turvaelementide ja tootmismaterjalide tootjate suhtes kohaldatava atesteerimise menetluse kohta (EKP/2016/12)
      EUROOPA KESKPANGA NÕUKOGU,
      võttes arvesse Euroopa Liidu toimimise lepingut, eelkõige selle artikli 128 lõiget 1,
      võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 12.1, 16 ja 34.3,
      võttes arvesse nõukogu 23. novembri 1998. aasta määrust (EÜ) nr 2532/98 Euroopa Keskpanga sanktsioonide rakendamise volituste kohta (1),
      võttes arvesse Euroopa Keskpanga 23. septembri 1999. aasta määrust (EÜ) nr 2157/1999 Euroopa Keskpanga volituste kohta sanktsioonide rakendamiseks (EKP/1999/4) (2),
      ning arvestades järgmist:
      
                  (1)
               
               
                  Aluslepingu artikli 128 lõige 1 ja Euroopa Keskpankade Süsteemi ja Euroopa Keskpanga põhikirja (EKPSi põhikiri) artikkel 16 sätestavad, et Euroopa Keskpangal (EKP) on ainuõigus anda luba euro pangatähtede emissiooniks liidu piires. See õigus hõlmab ka pädevust võtta meetmeid euro pangatähtede kui maksevahendi ehtsuse kaitseks.
               
            
                  (2)
               
               
                  Pärast otsuse EKP/2013/54 (3) jõustumist ilmnes, et nõuete mittejärgimise puhuks kohaste ja proportsionaalsete trahvide, sh rahatrahvide määramise EKP pädevust tuleb tugevdada, et hõlmata kõik stsenaariumid, mis nõuavad sanktsioonide kohaldamist kooskõlas otsuse EKP/2013/54 artikliga 20.
               
            
                  (3)
               
               
                  Seetõttu tuleb otsust EKP/2013/54 vastavalt muuta,
               
            ON VASTU VÕTNUD KÄESOLEVA OTSUSE:
      Artikkel 1
      Muudatus
      Otsuse EKP/2013/54 artikkel 20 asendatakse järgmisega:
      
         „Artikkel 20
         Rahatrahv euro pangatähtede või pangatähepaberi koguste lahknevuste korral
         1.   Euro pangatähe paberi või euro pangatähtede tootja esitab EKP-le aruande kooskõlas turvalisuse põhinõuetega mis tahes lahknevuste kohta euro pangatähtede paberi koguste või täielikult või osaliselt trükitud euro pangatähtede koguste vahel, mis avastati euro pangatähtede turvalisusega seotud tegevuses atesteeritud tootmise asukohas.
         2.   Kui euro pangatähtede turvalisusega seotud tegevuses lahknevuse euro pangatähtede paberi koguste või täielikult või osaliselt trükitud euro pangatähtede koguste vahel atesteeritud tootmise asukohas avastatakse lahknevus ja tootja ei käsitle seda kooskõlas turvalisuse põhinõuetega, kohaldab EKP tootja suhtes rahatrahvi.
         3.   Rahatrahvi suuruse otsustamisel võetakse arvesse igakordse lahknevuse suurust. Eelkõige võetakse arvesse lahknevusega seotud pangatähtede nimiväärtust ja turvalisuse põhinõuete rikkumise raskust. Kui nimiväärtus ületab 50 000 eurot, kohaldab EKP tootja suhtes rahatrahvi, mis on nimiväärtusega võrdne, v.a juhul, kui asjaoludest tulenevalt on põhjendatud teistsugune trahv. Kui nimiväärtus on alla 50 000 euro, kohaldab EKP tootja suhtes rahatrahvi suuruses 50 000 eurot, v.a juhul, kui asjaoludest tulenevalt on põhjendatud madalam trahv. Rahatrahv ei ületa mingil juhul 500 000 eurot.
         4.   Rahatrahvi kohaldatakse ainult juhul, kui turvalisuse põhinõuete rikkumine tootja poolt on selgelt tõendatud. Rahatrahvi otsused põhinevad menetlustel, mis on sätestatud määruses (EÜ) nr 2532/98 ja Euroopa Keskpanga määruses (EÜ) nr 2157/1999 (EKP/1999/4) (*). Lisaks rahatrahvile võib EKP otsustada vastu võtta hoiatusotsuse, kehtetuks tunnistada või peatada eelatesteeringu või atesteeringu.
      
      Artikkel 2
      Jõustumine
      Käesolev otsus jõustub päeval, mil sellest adressaatidele teatatakse.
      Otsust kohaldatakse alates 1. juunist 2016.
      Artikkel 3
      Adressaadid
      Käesolev otsus on adresseeritud euro pangatähtede turvaelementide ja euro pangatähtede tootmismaterjalide tootjatele ning RKPdele liikmesriikides, mille rahaühik on euro, varude kontrolli, hävitamise kontrolli või transpordi kontrolli tegevuses.
      
         Frankfurt Maini ääres, 6. mai 2016
         
            
               EKP president
            
            Mario DRAGHI
         
      
      
         (1)  EÜT L 318, 27.11.1998, lk 4.
      
         (2)  EÜT L 264, 12.10.1999, lk 21.
      
         (3)  Euroopa Keskpanga 20. detsembri 2013. aasta otsus EKP/2013/54 euro pangatähtede turvaelementide ja tootmismaterjalide tootjate suhtes kohaldatava atesteerimise menetluse ning otsuse EKP/2008/3 muutmise kohta (ELT L 57, 27.2.2014, lk 29).